**Լեդի Սյուզան** (անգլ.՝ Lady Susan), անգլիացի գրող Ջեյն Օսթինի վաղ շրջանի նամակագրական վեպ։ Հեղինակի կենդանության օրոք չի հրատարակվել։

Բովանդակություն
---------------

Իր ստեղծագործական ուղու ամենասկզբում ստեղծելով «Լեդի Սյուզան» վեպը՝ Ջեյն Օսթինը հրատարակիչներին երբեք չի առաջարկել այն հրատարակելու։ Վեպի պահպանված 1805 թվականի կրկնօրինակը Օսթինի ստեղծագործության ուսումնասիրողների համար հիմք է հանդիսացել ենթադրելու, որ հեղինակը ցանկացել է հրատարակել մոտավորապես այն տեսքով, ինչպիսին այն ընթերցողներին հասանելի է այժմ։ Վեպը քառասունմեկ նամակների ամբողջություն է։ Այն երեսունհինգամյա այրի կնոջ հետաքրքրաշարժ պատմություն է, ով, մանիպուլյացիայի ենթարկելով մարդկանց, անսահման կեղծավորությամբ և բանսարկությամբ ձգտում է բարեհաջող ամուսնացնել իր դստերը և ինքը ևս ամուսնանալ։ Նա իր ծրագրերը չի թաքցնում մտերիմ ընկերուհուց, բայց խորամանկում և հիանալի խաղում է ուրիշների ներկայությամբ։ Օսթինի վաղ շրջանի մյուս ստեղծագործություններից «Լեդի Սյուզան» վեպը առանձնանում է իր լրջությամբ, բարոյախոսությամբ և մոր՝ դստեր նկատմամբ անսովոր դաժան վերաբերմունքով։

Համառոտ նկարագրություն
----------------------

Վերջերս այրիացած լեդի Սյուզան Վերնոնը փոձում է կայանալ այս կյանքում։ Ամուսնու տոհմական կալվածքը վաճառվել է պարտքերի դիմաց, և պատշաճ տներում նրան գործնականորեն չեն ընդունում։ Հրավեր ստանալով հանգուցյալ ամուսնու եղբորից՝ նա կառչում է այդ հնարավորությունից։ Երիտասարդ լորդին հավանելով դստեր համար՝ նա մեկնում է գավառ։ Վերնոնների ընտանիքը ամենևին գրկաբաց չի սպասում լեդի Սյուզանին, բայց ընդունում է նրան։ Շուտով նրան է միանում դուստր Ֆեդերիկան։ Նա սարսափի մեջ է անխելք երկրպագուի հետ մոտալուտ ամուսնության պատճառով, ով, բացի դրանից, ավելի հետաքրքրված է իր մորով։ Տիկին Վերնոնին հյուրընկալվում է նրա եղբայրը՝ Ռեջինալդ դե Կուրսին։ Տեղեկանալով նրա հարստության մասին՝ լեդի Սյուզանը որոշում է, որ նա կարող է արժանի երկրորդ ամուսին լինել։ Նա սկսում է ինտրիգի ցանց հյուսել։ Որոշ ժամանակ դա նրան հաջողվում է, բայց չարը հավերժ չի կարող հաղթանակ տոնել ընդդեմ բարու և անմեղության։

Գլխավոր հերոսներ
----------------

* **Լեդի Սյուզան Վերնոն**՝ այրի, երեսունհինգ տարեկան։ Անամոթ և կեղծավոր կին, ով ամեն ինչի հասնում է շողոքորթության և տղամարդկանց հետ սիրախաղի շնորհիվ։ Ցանկանում է ամուսնանալ Ռեջինալդ դե Կուրսիի հետ, որպեսզի բարելավի իր ֆինանսական և սոցիալական վիճակը։
* **Ֆրեդերիկա Սյուզաննա Վերնոն**՝ լեդի Սյուզանի դուստրը, տասնվեց տարեկան։ Մայրը համարում է, որ նա բութ և դանդաղաշարժ է, բայց իրականում ամոթխած ու ահաբեկված է։ Գաղտնի սիրահարված է Ռեջինալդ դե Կուրսիին։
* **Չարլզ Վերնոն**՝ լեդի Սյուզանի տեգրը։
* **Տիկին Քեթրին Վերնոն**՝ Չարլզ Վերնոնի կինը։ Նա ատում է լեդի Սյուզանին հենց այն օրից, երբ վերջինս փորձել է խանգարել նրա և Չարլզի ամուսնությանը։
* **Ռեջինալդ դե Կուրսի**՝ տիկին Վերնոնի եղբայրը։ Սկզբնական շրջանում տարված էր լեդի Սյուզանով։ Վերջում նրա համար բացահայտվում է լեդի Սյուզանի իրական բնույթը։
* **Լեդի դե Կուրսի**՝ տիկին Վերնոնի և Ռեջինալդ դե Կուրսիի մայրը։ Վախենում է, որ լեդի Սյուզանին կհաջողվի իրագործել իր որդուն գայթակղելու նենգ ծրագիրը։
* **Ալիսիա Ջոնսոն**՝ լեդի Սյուզանի մտերիմ ընկերուհին։ Վերջինիս ամուսինն արգելում է նրանց շփվել միմյանց հետ։

Էկրանավորում
------------

2016 թվականին վեպի մոտիվներով նկարահանվել է «Սեր և ընկերություն» պատմական կատակերգությունը (անվանումը վերցված է Օսթինի մեկ այլ վեպից, որը նույնպես նամակագրական կառուցվածք ունի)։ Գլխավոր հերոսուհու դերը խաղացել է բրիտանացի դերասանուհի Քեյթ Բեքինսեյլը։

Տես նաև
-------

* Ստեղծագործության բնօրինակը *(անգլ.՝ )* Վիքիդարանում

Արտաքին հղումներ
----------------

1. ↑  Afterword by Kathryn White. Jane Austen. Sandinton, Lady Susan, The History of England, &c. Collector's Library. C. 500
2. ↑  Austen, Jane (2006). *Jane Austen: Complete and Unabridged*. New York: Barnes and Noble Publishing Inc. ISBN 9780760774014.. `{{cite book}}`: Check `|isbn=` value: invalid character (օգնություն)

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Լեդի Սյուզան» հոդվածին։ |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Ստեղծագործությունների տեքստ | Գուտենբերգ նախագիծ |
|  |
| Բառարաններ և հանրագիտարաններ | Բրիտանիկա |
|  |
| 

|  Չափորոշչային վերահսկողություն |
| --- |
|  |
| BNE: XX3384694 · BNF: 12216087b · GND: 7721645-3 · LCCN: n88168613 · SUDOC: 030822521 · VIAF: 183486135 · WorldCat VIAF: 183486135 |

 |

 |